དེ་ནས་དྲང་སྲོང་རིག་པའི་ཡེ་ཤེས་ལ།།དྲང་སྲོང་ཡིད་ལས་སྐྱེས་ཀྱིས་འདི་སྐད་ཞུས།།ཚ་གྲང་གཉིས་སུ་མ་འདུས་ནད་མེད་ཀྱང་།།ཚ་གྲང་ནོར་བར་བཅོས་ན་གཞན་སྲོག་འདོར།།དེ་ཡི་ངོས་བཟུང་འཁྲུལ་སོ་ཅི་ལྟར་བསལ།།འཚོ་མཛད་སྨན་པའི་རྒྱལ་པོས་བཤད་དུ་གསོལ།།དེ་སྐད་ཞུས་པའི་དོན་ལ་ལན་གསུངས་པ།།ཚ་གྲང་འཁྲུལ་གཞི་གལ་འགག་རྣམ་བཞི་སྟེ།།རྟགས་དང་ངོ་བོ་གཉིས་ཀ་ཚ་བ་དང་།།རྟགས་དང་ངོ་བོ་གཉིས་ཀ་གྲང་བ་དང་།།ཕྱི་རྟགས་ཚ་ཡང་ངོ་བོ་གྲང་བ་དང་།།ངོ་བོ་ཚ་ཡང་ཕྱི་རྟགས་གྲང་བ་ཡིན།།རྒྱུ་རྐྱེན་ཡུལ་དུས་རང་བཞིན་ན་ཚོད་དང་།།གནས་ས་ཉིན་ཞག་ཟས་ཟོས་གོམས་པ་ཆུ།།འདི་བཅུའི་སྒོ་ནས་འཁྲུལ་མེད་ངོ་ཡིས་བཟུང་།།མཁྲིས་པ་སྐྱེད་པའི་སློང་རྒྱུ་དེས་བསྐྱེད་ནས།།སྐམ་ས་ཚ་གདུང་ཡུལ་དུས་སོས་ཀ་སྟོན།།དར་མ་མཁྲིས་ཤས་ཆེ་དང་བར་ན་གནས།།ཉིན་དགུང་མཚན་དགུང་ཞུ་དུས་ན་བ་དང་།།ཁ་ཟས་དྲོད་བཅུད་ཡུན་དུ་བསྲིངས་བསྟེན་པས།།ཆུ་དམར་སྐ་ལ་དྲི་དུགས་ཀུ་ཡ་མཐུག།དེ་ལ་མཁྲིས་པ་འཕེལ་བའི་རྟགས་བྱུང་ན།།རྟགས་དང་ངོ་བོ་གཉིས་ཀ་ཚ་བ་ཡིན།།དེ་ལ་བད་རླུང་འཕེལ་བའི་རྟགས་ཡོད་ན།།ཕྱི་རྟགས་གྲང་ཡང་ངོ་བོ་ཚ་བར་གནས།།བད་རླུང་སྐྱེད་པའི་སློང་རྒྱུ་བསྟེན་པ་དང་།།ངད་ཅན་བསེར་བུ་རླན་ཅན་དབྱར་དགུན་དུས།།རྒས་དང་བྱིས་པ་བད་རླུང་ཆེ་བ་དང་།།སྟོད་སྨད་གནས་ཤིང་ཉིན་ཞག་ཐོག་མཐར་ན།།ཟོས་ཐོག་ཞུ་རྗེས་དུས་ན་ལྡང་བ་དང་།།བཅུད་མེད་བསིལ་ཟས་རྒྱུན་དུ་བསྟེན་པ་ཡིས།།ཆུ་སྔོ་དྲི་རླངས་ཆུང་ལ་ཀུ་ཡ་སྲབ།།དེ་ལ་བད་རླུང་འཕེལ་བའི་རྟགས་བྱུང་ན།།རྟགས་དང་ངོ་བོ་གཉིས་ཀ་གྲང་བ་ཡིན།།དེ་ལ་མཁྲིས་པ་འཕེལ་བའི་རྟགས་ཡོད་ན།།ཕྱི་རྟགས་ཚ་ཡང་ངོ་བོ་གྲང་བར་གནས།།གལ་ཏེ་དེ་དག་ཕན་ཚུན་འདྲེས་གྱུར་ན།།ཚ་གྲང་འདྲེས་པས་ལྟར་སྣང་ནད་འབྱུང་སྟེ།།ཚ་བ་གྲང་བ་ལྟ་བུར་སྣང་བ་དང་།།གྲང་བ་ཚ་བ་ལྟར་སྣང་གང་ཡང་རུང་།།ནད་གཞི་རྟགས་དང་བཅོས་ཐབས་གོམས་པ་དང་།།བཅོས་སྐྱེད་ལྟར་སྣང་ལྔ་ཡིས་འཁྲུལ་སོ་བསལ།།དང་པོ་ནད་གཞི་མིང་གི་ལྟར་སྣང་ནི།།དངས་མ་མ་ཞུ་ཚ་བ་བད་སྨུག་དང་།།ཚ་སྐྲན་ཚ་ཆུ་ཚ་བའི་ཆུ་འགགས་དང་།།མ་ཞུ་གླང་ཐབས་བད་ཀན་དམུ་སྐྲན་དང་།།ཆུ་འགགས་ཞེས་པའི་མིང་ལ་བརྟེན་བྱས་ནས།།དྲོད་ཀྱིས་བཅོས་པས་ཚ་བས་དེ་སྲོག་འདོར།།དབྱིག་དུག་རྡོ་དུག་དུག་མིང་ལ་བརྟེན་ནས།།བསིལ་གྱིས་བཅོས་པས་གྲང་བས་སྲོག་འདོར་བྱེད།།དེ་ཕྱིར་ལྟར་སྣང་མིང་ལ་མི་བརྟེན་པར།།ཚ་གྲང་འཁྲུལ་སོ་རྟགས་ཀྱིས་བསལ་བར་བྱ།།དེ་ཡང་རྟགས་ལ་ལྟར་སྣང་འབྱུང་སྲིད་དེ།།རླུང་གིས་ཁ་དང་ལྕེ་སྐམ་གཟེར་བ་དང་།།མི་འགྱུར་བད་ཀན་སྟོད་གཟེར་ཆེན་པོ་དང་།།མཁྲིས་པ་རླུང་གིས་བུས་པའི་མགོ་ནད་དང་།།མ་ཞུས་མཁྲིས་ཡུལ་ཕྲོགས་པའི་མིག་སེར་དང་།།ཚད་གཞུག་རླུང་གིས་བུས་པའི་སྟོངས་ཚད་རྣམས།།ངོ་བོ་གྲང་ཡང་ཕྱི་རྟགས་ཚ་བར་འཁྲུལ།།རྟགས་ཀྱི་རྗེས་འབྲངས་གསོ་བ་ལོག་པར་འགྲོ།།བསིལ་གྱིས་བཅོས་པས་གྲང་བས་སྲོག་འདོར་བྱེད།།ཕོ་མཁལ་སྙིང་ལ་ཚ་བ་གབ་པ་ནི།།ཕོ་བ་ཟས་འཇུ་བྱེད་པའི་གཞི་ཡིན་པས།།དེ་ཕྱིར་གནས་དེར་ཚ་བའི་ནད་ཞུགས་ན།།འཇུ་བྱེད་མེ་དེས་ལོག་པའི་ལས་བྱེད་པས།།གཟེར་རྫིང་མི་འཇུ་སྒྲེག་སོགས་གྲང་རྟགས་འབྱུང་།།མཁལ་མ་བད་ཀན་གྲང་བའི་གཞི་ཡིན་པས།།ཚད་ནད་ཞུགས་ཀྱང་དྲོས་ན་ཕན་པ་དང་།།ཆུ་སྲི་གྲངས་ན་ནར་མངོན་གྲང་རྟགས་སྟོན།།སྙིང་ནི་རླུང་དང་བད་ཀན་གཞི་ཡིན་པས།།དེ་ཕྱིར་སེམས་འཕྱོ་བརྗེད་ངས་གཉིད་མེད་ཅིང་།།སྨྱོ་འབོག་འདར་བ་ལ་སོགས་འབྱུང་བས་ན།།ཕོ་མཁལ་སྙིང་གི་ཚ་བ་གྲང་རླུང་འདྲ།།ངོ་བོ་ཚ་ཡང་ཕྱི་རྟགས་གྲང་བར་འཁྲུལ།།གཞན་ཡང་གཉིད་ཡེར་སྐྱུག་དང་རུས་ཚིགས་ན།།གཡལ་འདར་སྨྱོ་ལབ་སྐྱིགས་བུས་བཏབ་པ་རྣམས།།ཚ་བ་ཡིན་ཡང་གྲང་བའི་རྟགས་ལྟར་སྣང་།།རྟགས་ལ་བརྟེན་ན་གསོ་བ་ལོག་པར་འགྲོ།།དྲོད་ཀྱིས་བཅོས་ན་ཚ་བས་སྲོག་འདོར་བྱེད།།དེ་ཕྱིར་ལྟར་སྣང་རྟགས་ལ་མི་བརྟེན་པར།།བཅོས་ཐབས་འཕྲོད་མི་འཕྲོད་ཀྱིས་འཁྲུལ་སོ་བསལ།།དེ་ཡང་འཕྲོད་འཕྲོད་འདྲ་ལ་མི་འཕྲོད་དང་།།མི་འཕྲོད་འདྲ་ལ་འཕྲོད་པར་བསལ་བ་ཡི།།བཅོས་སྐྱེད་ལྟར་སྣང་ཞེས་བྱ་འབྱུང་སྲིད་དེ།།ཚ་བ་གྲང་བའི་རྟགས་ལྟར་སྣང་བ་ལ།།བསིལ་སྦྱོར་འཕྲོད་ཀྱང་འཕྲལ་དུ་མི་འཕྲོད་འདྲ།།དྲོད་སྦྱོར་གནོད་ཀྱང་འཕྲལ་དུ་འཕྲོད་ལྟར་སྣང་།།གྲང་བ་ཚ་བའི་རྟགས་ཅན་དེ་ལས་ལྡོག།དེ་ཡང་སྨན་ནད་འཐབ་པས་མི་འཕྲོད་འདྲ།།ལྟར་སྣང་རྟགས་ཀྱིས་མགོ་མནན་འཕྲོད་པ་འདྲ།།ལྟར་སྣང་རྗེས་སུ་འབྲངས་ན་སྲོག་ལ་རྒོལ།།དེ་ཕྱིར་ལྟར་སྣང་བཅོས་ལ་མི་བརྟེན་པར།།གོམས་པ་ཡུན་དུ་བསྲིངས་པས་རྟོགས་པར་འགྱུར།།དེ་ཡང་ནད་པའི་རྟོག་པ་ཞེན་ཕྱོགས་ཀྱིས།།གནོད་ཀྱང་ཕན་ནམ་སྙམ་དུ་རྟོག་པ་དང་།།ཕན་ཀྱང་གནོད་སྙམ་ལྟར་སྣང་འབྱུང་སྲིད་པས།།ནད་པའི་ཡིད་རྟོག་མ་ཡིན་འཕྲོད་མི་འཕྲོད།།རྩ་ཆུ་བཅོས་སྐྱེད་དག་གིས་འཁྲུལ་སོ་བསལ།།དེ་ལའང་བཅོས་སྐྱེད་ལྟར་སྣང་བཞི་ཡོད་དེ།།ཕྱི་རྟགས་ལོག་ལ་ངོ་བོ་མ་ལོག་དང་།།ངོ་བོ་ལོག་ལ་ཕྱི་རྟགས་མ་ལོག་པ།།རྟགས་དང་ངོ་བོ་གཉིས་ཀ་མ་ལོག་དང་།།རྟགས་དང་ངོ་བོ་གཉིས་ཀ་ལོག་པ་འོ།།དང་པོ་བད་ཀན་ཅན་གྱི་ཚ་བ་ལ།།བསིལ་སྦྱོར་གཏུགས་པས་གཏིང་ཚད་མ་ཐོན་ཀྱང་།།ཕོ་བའི་མེ་ཤི་གྲང་རྟགས་སྟོན་པར་བྱེད།།གྲང་བ་རྒན་པོ་གཏིང་ནས་འཁར་བ་ལ།།མེ་བཞི་ལུས་ལ་ཡུན་དུ་བསྟེན་བྱས་པས།།དྲོད་ཀྱི་རླངས་པས་རྩ་སྦུབས་ཀུན་ཁྱབ་སྟེ།།མགོ་ན་རྩ་རྒྱུག་ཆུ་མདོག་དམར་ལ་སོགས།།ངོ་བོ་གྲང་ཡང་རྟགས་ཀུན་ཚ་བར་སྟོན།།དེ་ཡང་གྲང་བ་རྒན་པོ་ཚ་བ་འདྲ།།ཚ་བ་རྒན་པོ་གྲང་བ་འདྲ་བས་ན།།འདྲ་འདྲ་ནོར་ནས་ཚ་གྲང་ནོར་ཉེན་ཡོད།།དེ་ཕྱིར་རྟགས་ཀྱིས་ངོ་གླན་གཏིང་ནད་གདོན།།གཉིས་པ་འོག་འགྲིམས་རྐུན་བུའི་ནད་གསུམ་སྟེ།།གྲང་བའི་ནད་ལ་དྲོད་སྦྱོར་བསྟེན་དྲགས་ན།།གནས་དུས་རང་བཞིན་ཚ་བའི་རྐྱེན་ཕྲད་པས།།ཁྲག་མཁྲིས་ཚ་བ་འཕེལ་བའི་རྐྱེན་བྱས་ཏེ།།ཚ་བ་གྲང་བའི་འོག་འགྲིམས་རྐུན་བུར་སྐྱེ།།འོག་འགྲིམས་མ་ཚོར་དྲོད་སྦྱོར་བསྟེན་པ་ཡིས།།མེ་འབར་ཤིང་བསྣན་བཞིན་དུ་ལུས་ཟུངས་བསྲེག།དེ་ལ་ཆུ་བཞི་བརྩོན་བྱས་མྱུར་དུ་ཟློག།ཚ་བའི་ནད་ལ་བསིལ་སྦྱོར་བསྟེན་དྲགས་ན།།གནས་དུས་རང་བཞིན་གྲང་བའི་རྐྱེན་ཕྲད་པས།།བད་རླུང་གྲང་བ་འཕེལ་བའི་རྐྱེན་བྱས་ཏེ།།གྲང་བ་ཚ་བའི་འོག་འགྲིམས་རྐུན་བུར་སྐྱེ།།འོག་འགྲིམས་མ་ཚོར་བསིལ་སྦྱོར་བསྟེན་པ་ཡིས།།ཕོ་བའི་མེ་ཤི་སྐྲན་དང་དམུ་ཆུར་འགྱུར།།དེ་ལ་མེ་བཞི་བརྩོན་བྱས་མྱུར་དུ་ཟློག།གཞན་ཡང་ཚ་བའི་ནད་ལ་བསིལ་གཏུགས་པས།།གནས་དུས་རང་བཞིན་རླུང་གི་རྐྱེན་ཕྲད་དེ།།ཐོར་བུའི་རླུང་སྐྱེས་ཚ་བའི་ལྷག་མ་བུས།།ལུས་ལ་མེ་བཏང་འདྲ་ཞིང་ཁ་ལྕེ་སྐམ།།དབུགས་ཐུང་རྩ་རྒོད་གཟེར་འབྱུང་སྐོམ་དད་ཆེ།།དེ་ནི་རླུང་གིས་ཚ་བའི་འོག་འགྲིམས་ཡིན།།འོག་འགྲིམས་མ་ཚོར་བསིལ་སྦྱོར་བསྟེན་པ་ཡིས།།མེ་ལ་རླུང་བསྐྱོད་བཞིན་དེ་བུད་ཤིང་བསྲེག།དེ་ཕྱིར་ཟས་ཀྱིས་ངོ་གླན་ཚད་ལྷག་གདོན།།རྟགས་དང་ངོ་བོ་གཉིས་ཀ་མ་ལོག་ན།།སྦྱོར་བ་དམན་ཅིང་ལོག་པས་བསྐྱེད་ཅིང་བསྒྱུར།།གཉིས་ཀ་ལོག་ན་དེ་ལ་འཁྲུལ་སོ་མེད།།ནད་གཞིའི་ལྟར་སྣང་འཁྲུལ་སོ་རྟགས་ཀྱིས་བསལ།།རྟགས་ཀྱི་ལྟར་སྣང་འཁྲུལ་སོ་བཅོས་ཀྱིས་བསལ།།བཅོས་ཀྱི་ལྟར་སྣང་འཁྲུལ་སོ་གོམས་པས་བསལ།།གོམས་པའི་ལྟར་སྣང་འཁྲུལ་སོ་སྐྱེད་ཀྱིས་བསལ།།བཅོས་སྐྱེད་ལྟར་སྣང་འཁྲུལ་སོ་ཆུ་ཡིས་བསལ།།ཆུ་མདོག་ལྟར་སྣང་འཁྲུལ་སོ་ཀུ་ཡས་བསལ།།དེ་ལ་ནོར་བ་ནམ་ཡང་འབྱུང་མི་སྲིད།།དེ་དག་ལྟར་སྣང་ལྔ་ཕྲུགས་ཞེས་བྱ་སྟེ།།འཁྲུལ་མེད་ཚ་གྲང་གནད་ཀྱི་གལ་མདོ་ཡིན།།དེ་ལྟར་མན་ངག་ལྡན་པས་རྟོགས་འགྱུར་གྱི།།དཀྱུས་ཙམ་འཛིན་པ་རྣམས་ཀྱིས་ཤེས་མི་འགྱུར།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་འཁྲུལ་གཞི་བསལ་བ་ཚ་གྲང་གལ་མདོའི་ལེའུ་སྟེ་བཅུ་གསུམ་པའོ།།།།